Í síðustu viku útnefndi hópferðafyrirtækið Strætó bs . Gísla Jónsson bílstjóra á leið 57 bílstjóra febrúar mánaðar . Gísli er Borgfirðingur í húð og hár , á uppruna sinn og rætur í Andakílnum , er nánar til tekið frá bænum Innri-Skeljabrekku en hann er sonur hjónanna Jóns Gíslasonar og Kristínar Pétursdóttur . Vagnar á leið 57 ganga á milli Mjóddar í Reykjavík og Akureyrar dag hvern og koma við á fjölmörgum stöðum á leiðinni , svo sem á Akranesi , Borgarnesi , Blönduósi og Sauðárkróki . Gísli hefur jafnan akstur á því að taka við vagni á stoppistöðinni í Borgarnesi og fer þá ýmist suður eða norður allt eftir hvernig skipulagi hvers dags er háttað . Í umsögn Strætó , sem byggð er á ábendingum farþega , er Gísli sagður kurteis og greiðvikinn í framkomu , aksturslag hans öruggt og þjónustulund til fyrirmyndar . Blaðamaður Skessuhorns setti sig í samband við þennan geðþekka bílstjóra af þessu tilefni og ræddi við hann um starf sitt og bakgrunn . Kom í ljós að þar fer maður með mikla þekkingu á akstri og stjórnun véla og nær reynsla hans á þeim vettvangi allt aftur til uppvaxtaráranna í Andakílnum . Rætt er við strætóbílstjórann Gísla Jónsson frá Innri-Skeljabrekku í Andakíl í Skessuhorni vikunnar .